Darina Bancíková

ThB. Darina Bancíková (* 31. december 1922, Kokava nad Rimavicou – † 30. júl 1999, Horné Saliby) bola slovenská evanjelická farárka; prvá žena, ktorá bola v ECAV na Slovensku ordinovaná na kňaza. 

Bancíková bola vnučkou evanjelického farára Samuela Bancíka, narodila sa ako nemanželské dieťa. Vyštudovala na Slovenskej evanjelickej bohosloveckej fakulte Univerzity Komenského v Bratislave.

Ordinovaná bola 15. júla 1951. Bola najprv kaplánkou v Liptovskom Mikuláši, Starej Turej a Lučenci. V roku 1958 sa stala námestnou farárkou Dolných Salibách. Odtiaľ ju preradili do Drienova, kde bola v roku 1962 obžalovaná z nepriateľstva proti štátu a spoločenskému zriadeniu. Odsúdili ju na 1 rok odňatia slobody a 5 rokov zákazu činnosti. 

Štátny súhlas na výkon duchovenskej činnosti získala opäť až roku 1968. Nastúpila ako farárka v obci Veľký Lom v okrese Veľký Krtíš, kde pôsobila až do 31. januára 1996. Súdne aj cirkevne bola rehabilitovaná až koncom roku 1990.

Svoj život naplno zasvätila službe a nikdy sa nevydala. Dôchodok trávila v Lučenci. Zomrela 30. júla 1999 v evanjelickom domove dôchodcov so sídlom v Horných Salibách.

Bola literárne činná. Jej najznámejšou knihou je autobiografický spis Divné sú cesty Božie.

Jej život a dielo približuje dokumentárny film, ktorý v roku 1994 vyrobila STV /scenár Ján Mikuš, réžia Fedor Bartko/.

Referencie

Externé odkazy 
 Životopis na webe ECAV

Zdroje 

Protestantskí teológovia
Politickí väzni komunistického režimu v Česko-Slovensku
Slovenskí náboženskí spisovatelia
Osobnosti z Kokavy nad Rimavicou
Absolventi Evanjelickej bohosloveckej fakulty Univerzity Komenského v Bratislave